Sedam godina nakon što je najavljeno da će radi rasterećenja zatvorskog sustava i smanjenja troškova biti uvedene elektroničke narukvice za nadzor zatvorenika, to će se napokon i dogoditi.

Vodootporne narukvice koje će službenicima u nadzornom centru otkriti je li osuđenik izašao iz dopuštenog radijusa kretanja ili je li je pokušao skinuti u početku će dobiti 20 osoba uključenih u probaciju (sustav nadzirane slobode).

Prvi korak iduće godine

Tako će prve elektroničke narukvice biti rezervirane za osobe na uvjetnom otpustu s izdržavanja kazne zatvora te osobe kojima će biti izrečen istražni zatvor u domu. Na potonjima zapravo će se vidjeti koliku uštedu donosi narukvica jer će istražni zatvorenici umjesto u zatvoru biti kod kuće. Doduše, mjera je to koja u zakonu postoji već godinama, ali se iz nekih razloga ne primjenjuje.

Što se pak tiče uvođenja elektroničkog nadzora, u ovom je trenutku teško reći hoće li i kada u cijelosti zaživjeti. U veljači 2017. predstoji tek prvi korak, nazvan početak pilot-projekta elektroničkog nadzora u RH. Ministarstvo pravosuđa, u čijoj je ingerenciji elektronički nadzor zatvorenika, navodi da će nadzor započeti “nakon obavljanja niza pripremnih aktivnosti koje su trenutačno u tijeku u okviru projekta financiranog iz europskih fondova”.

U spomenute aktivnosti ubrajaju se, objašnjavaju u Ministarstvu, “izrada analize tehničkih i proceduralnih zahtjeva za uvođenje elektroničkog nadzora, pribavljanje potrebne opreme za uspostavu nadzornog centra i za elektronički nadzor 20 korisnika, analiza postojećeg zakonodavnog okvira za elektronički nadzor, komparativna analiza sustava za elektronički nadzor u zemljama članicama EU te izrada protokola postupanja vezano uz provedbu elektroničkog nadzora”.

Još uvijek na početku

Naravno da za provedbu projekta nije dovoljno samo nabaviti opremu već će se morati i educirati i osposobiti probacijski službenici koji će koristiti sustav. Sve to će se financirati iz sredstava EU, u sklopu projekta “Podrška daljnjem razvoju i jačanju probacijske službe u RH” vrijednog 700.000 eura. “Trajno uvođenje elektroničkog nadzora u RH ovisit će o analizi rezultata dobivenih provedbom pilot-projekta”, navodi Ministarstvo pravosuđa.

Otkako je prije sedam godina bilo pompozno najavljeno uvođenje elektroničkog nadzora osuđenika, delegacije iz BiH i Srbije dolazile su u naše Ministarstvo educirati se što je potrebno učiniti kako bi se nadzor mogao uvesti. Izračunavši da im je elektronički nadzor isplativ, obje zemlje uvele su ga još prije nekoliko godina. A mi smo i dalje na početku.

>> Hrvatska nema novca ni za plaće zatvorenicima